
Zadeva: Gradnja in razvoj knjižnične zbirke ter zagotavljanje drugih informacijskih virov v Diplomatski knjižnici Ministrstva za zunanje in evropske zadeve Republike Slovenije - dokument o nabavni politiki 


NAMEN DOKUMENTA
Diplomatska knjižnica (v nadaljevanju tudi: knjižnica) Ministrstva za zunanje in evropske zadeve (v nadaljevanju tudi: ministrstvo) s tem dokumentom določa izgradnjo knjižnične zbirke, to je zbiranje, obdelavo in hrambo gradiva ter zagotavljanje njegove dostopnosti ter uporabe. Knjižnica svojo zbirko razvija načrtovano in sistematično, z namenom oblikovanja raznovrstne, učinkovite, kakovostne in relevantne knjižnične zbirke. Uporabnikom  zagotavlja  dostop do kakovostnih informacij in sledi svojemu poslanstvu ter ciljem delovanja slovenske diplomacije.

Zakonska določila, standardi in strokovna priporočila:
· Zakon o knjižničarstvu (UL RS, št. 87/01, 96/02 – ZUJIK, 92/15),
· Pravilnik o pogojih za izvajanje knjižnične javne službe (UL RS, št. 28/23 in 141/26),
· Strokovna priporočila in standardi za specialne knjižnice: (26. 11. 2018–25. 11. 2028) (Nacionalni svet za knjižnično dejavnost, 2018),
· Uredba o osnovnih storitvah knjižnic (UL RS, št. 29/03 in 162/22),
· Navodilo za izločanje in odpis knjižničnega gradiva (NUK, 6. 2. 2024),
· Pravilnik o splošnih pogojih poslovanja Diplomatske knjižnice Ministrstva za zunanje zadeve (MZEZ, 16. 9. 2016).


UVOD
Diplomatska knjižnica je specialna knjižnica zaprtega tipa in je namenjena uslužbencem Ministrstva za zunanje in evropske zadeve, ki v svojem delovnem, raziskovalnem in izobraževalnem procesu potrebujejo strokovno gradivo in informacije. 

Knjižnica je organizacijsko vključena v Službo za dokumentacijo in tajne podatke, ki deluje v okviru Sekretariata ministrstva. Sedež knjižnice je na Prešernovi cesti 25 v Ljubljani. 


ZGODOVINA KNJIŽNICE
Začetki Diplomatske knjižnice segajo v leto 1979 kot dokumentacijske službe Republiškega sekretariata za mednarodno sodelovanje. Njena naloga je bila zbiranje člankov o mednarodnih dogodkih, ki so bili po klasifikatorju enotno obdelani in razvrščeni po mapah. Leta 1985 dokumentacijska služba spremeni svoj naziv v INDOK službo z dodatno nalogo – izdaja dnevnega Biltena o mednarodnih dogodkih.
Z osamosvojitvijo Slovenije in nastankom ministrstva leta 1991 se je pokazala potreba po resorsko usmerjenih publikacijah Ministrstva za zunanje zadeve, in sicer s področij: diplomacije, mednarodnih odnosov, zunanjih zadev in podobnih. Opusti se dokumentiranje člankov in dnevni Bilten. Nastane specialna knjižnica.
Leta 2000 sklene Ministrstvo za zunanje zadeve pogodbo z IZUM-om o sodelovanju v sistemu COBISS in knjižnica ministrstva postane njegova polnopravna članica.
Leta 2009 se knjižnica v okviru notranje reorganizacije ministrstva preimenuje v Diplomatsko knjižnico.


POSLANSTVO
Temeljno poslanstvo Diplomatske knjižnice je zbiranje, hranjenje, varovanje, predstavljanje in omogočanje uporabe zbirke knjižničnega gradiva ter zagotavljanje dostopa do drugih elektronskih podatkovnih zbirk, informacij in storitev, ki jih potrebujejo zaposleni na Ministrstvu za zunanje in evropske zadeve pri svojem delu.

Knjižnica opravlja knjižničarsko, informacijsko in dokumentacijsko dejavnost za potrebe delovnega, izobraževalnega in raziskovalnega dela uporabnikov. Zagotavlja specializirano knjižnično gradivo in specializirane informacije s področja diplomacije, mednarodnih odnosov, prava, mednarodnega prava, zgodovine, človekovih pravic in drugih področij, ki sodijo v okvir delovanja ministrstva.

Knjižnica je s svojim izvajanjem knjižnične dejavnosti v podporo ministrstvu, s čimer ustvarja dodano vrednost matični organizaciji.


VRSTE KNJIŽNIČNEGA GRADIVA IN INFORMACIJSKIH VIROV
Knjižnično zbirko sestavlja tiskano gradivo (monografske publikacije in serijske publikacije) in neknjižno gradivo (elektronski viri, avdiovizualno gradivo).


Del knjižničnega gradiva se nahaja v prostoru knjižnice v  prostem pristopu,  drugi del je v trajni izposoji (oziroma v izposoji za daljše časovno obdobje) pri posameznih uporabnikih in notranjeorganizacijskih enotah, ki gradivo potrebujejo za vsakdanje delo. V depojih  knjižnice na ministrstvu se hrani večja količina gradiva, ki je bilo kupljeno ali publicirano na ministrstvu za potrebe strokovnega izobraževanja diplomatov, ali pa je starejšega datuma in ga zaposleni vsakodnevno ne potrebujejo.

Dostop do plačljivih spletnih elektronskih virov je omejen na prostore knjižnice, če ni dogovorjeno drugače.


UPORABNIKI KNJIŽNICE
Primarni uporabniki knjižnice so zaposleni na ministrstvu, zunanji uporabniki lahko gradivo uporabijo le v čitalnici knjižnice ali z uporabo storitve medknjižnične izposoje. Pravne osebe (samostojne knjižnice, ali knjižnice, ki delujejo v okviru drugih organizacij) si gradivo lahko izposodijo le preko sistema medknjižnične izposoje.


IZGRADNJA KNJIŽNIČNE ZBIRKE
Diplomatska knjižnica pridobiva knjižnično gradivo s področja dela ministrstva z nakupom, z darili in publikacijami, ki jih izda ali finančno podpre ministrstvo.

Knjižnica pridobiva knjižnično gradivo na pobudo uslužbencev knjižnice ali zaposlenih na ministrstvu tako, da redno spremlja dogajanje na knjižnem trgu in v založništvu, v Sloveniji in v tujini. Največji nabor najnovejše strokovne literature se predstavi na knjižnih sejmih in razstavah, na katerih se izbere in predlaga  nakup  najnovejše literature za knjižnico. Tudi sicer lahko predloge za naročila knjižničnega gradiva zaposleni posredujejo po elektronski pošti ali osebno bibliotekarju/-ki, ki izvede naročilo. 

Pri naročilu knjig, časopisov, revij  in ostalega gradiva knjižnica racionalno porablja namenjena finančna sredstva ter upošteva pravila finančnega poslovanja in izvajanja javnih naročil ministrstva. Knjižnica vsako leto v mesecu septembru pristopi k oblikovanju javnega naročila za tujo periodiko in preveri potrebo po domači periodiki za naslednje naročniško obdobje. Dodatna naročila periodike so tekom tekočega naročniškega obdobja mogoča le, če je to opredeljeno v pogodbi.

Osnovno vodilo pri gradnji in dopolnjevanju knjižničnega gradiva je pridobivanje temeljne strokovne literature in informacijskih virov s področja diplomacije, politike in področij ki so povezana z delovanjem Ministrstva za zunanje in evropske zadeve. Največja pozornost je posvečena nakupu strokovne literature, katere ostale sorodne specialne knjižnice ne naročajo primarno oziroma je težje dosegljivo. Prednostna področja so: družboslovje, diplomacija, biografije diplomatov in politikov, monografije izpod peres slovenskih diplomatov, Evropska unija, pravo Evropske unije, mednarodno pravo, zgodovina Evrope, Slovenije, posameznih držav, manjšine in zamejci, notranje pravo z zakoni, ekonomija EU in Slovenije, sodelovanje Slovenije v mednarodnih organizacijah (EU, NATO, OVSE itd.), varnostna politika.

Knjižnica naroča knjižnično gradivo le za potrebe dopolnjevanja knjižnične zbirke Diplomatske knjižnice na ministrstvu. Diplomatsko-konzularna predstavništva Republike Slovenije v tujini izvajajo nakup gradiva in si gradijo ter dopolnjujejo svojo knjižnično zbirko po lastni presoji, neodvisno od Diplomatske knjižnice.

Knjižnica si literaturo, ki je v svoji zbirki nima, preko medknjižnične izposoje iz drugih knjižnic, izposoja le za zaposlene v notranjeorganizacijskih enotah ministrstva.


RAZVOJ KNJIŽNIČNE ZBIRKE
V skladu s Pravilnikom o splošnih pogojih poslovanja Diplomatske knjižnice Ministrstva za zunanje zadeve (v nadaljevanju tudi: pravilnik) knjižnica po lastni strokovni presoji razpolaga z gradivom, ki ga je dobila v dar, in odloča o uvrščanju tega gradiva v zbirko, glede na relevantnost vsebine, ohranjenosti in jezikovne posebnosti.

Publikacije, ki izidejo v založništvu ministrstva, knjižnica hrani v vsaj 5 (petih) izvodih posameznega naslova in izdaje. Glede na aktualnost vsebine, bibliotekar/-ka sproti presoja,  koliko izvodov se uvrsti v knjižnično zbirko.

Knjižnica skrbi, da je za udeležence diplomatskih izpitov v najboljši meri na voljo gradivo, ki je predpisano za diplomatske in višje diplomatske izpite. V primeru, da izvodov ni dovolj za vse udeležence, si ga le-ti priskrbijo sami v drugih knjižnicah, oziroma se uredi medknjižnična izposoja.

Novosti knjižnične zbirke so predstavljene na vidnem mestu knjižnice, katerega seznam je redno objavljen na domačih straneh ministrstva (intranet, sistem depeše).

Knjižnica navezuje stike z diplomatskimi in drugimi sorodnimi institucijami v svetu in občasno  pridobi  v dar njihove publikacije za svojo zbirko.

Poleg inventariziranega gradiva knjižnica hrani tudi neinventarizirano gradivo, ki se postopoma pregleduje. Bibliotekar/-ka presodi, glede na zgoraj navedene kriterije, ali bo gradivo strokovno obdelal/-a in vključil/-a v knjižnično zbirko ali ne.

V knjižnici se najmanj enkrat letno, oziroma po potrebi, izvede postopek odpisa in izločanja gradiva. Izločeno knjižnično gradivo se ponudi Narodni in univerzitetni knjižnici, zaposlenim na ministrstvu (z objavo na intranetu, sistem depeše), specialnim in drugim zainteresiranim knjižnicam v Sloveniji.

Pri izločanju in odpisu se upošteva kriterije:
 - relevantnost vsebine (izloča in odpisuje se gradivo s področij, ki se vsebinsko ne tiče ministrstva in ni zanimivo za uporabnike),
- zastarelost (zastarela vsebina, npr. računalniške vsebine, zakonodaja in podobno; neknjižno gradivo na medijih, ki jih zaradi razvoja tehnologije ni več mogoče uporabljati),
- dvojniki (odvečni izvodi, po katerih zaradi neaktualne vsebine ni povpraševanja pri uporabnikih ministrstva),
- ohranjenost in nepopolno gradivo (poškodovano in nepopolno gradivo se načeloma odpiše oziroma nadomesti z novim, nepoškodovanim izvodom; izjema so redke izdaje, vsebinsko pomembni knjižni naslovi, ali v drugih knjižnicah niso dostopni; v teh primerih se poškodovano gradivo vseeno ohrani v knjižnični zbirki),
- založeno in izgubljeno gradivo (se odpiše in, če je le mogoče, nadomesti z istim izvodom),
- inventurni primanjkljaj (gradivo, ki se ga v postopku inventurnega popisa ne najde, se odpiše po opravljeni inventuri na podlagi odobritve pristojnih služb sekretariata ministrstva).

Inventurni popis knjižničnega gradiva, ki je evidentirano v knjigi osnovnih sredstev, se praviloma opravi vsakih pet let. 


SKLEP
Dokument o izgradnji, upravljanju in razvoju knjižnične zbirke Diplomatske knjižnice se redno pregleduje in posodablja.  Na ta način knjižnica zagotavlja izgradnjo in razvoj kvalitetne knjižnične zbirke in zagotavlja dostop do knjižničnega gradiva v skladu s potrebami njenih uporabnikov.


Ljubljana, 11. 9. 2026

	


	        Andrej Rode
v. d. generalnega sekretarja

